**NOTĂ INFORMATIVĂ**

**la proiectul Legii privind modificarea și completarea Legii** **nr. 461-XV din 30 iulie 2001** **privind piaţa produselor petroliere**

Prezentul proiect de Lege privind modificarea și completarea Legii nr. 461-XV din 30 iulie 2001 privind piaţa produselor petroliere este elaborat şi înaintat în temeiul art. 73 din Constituția Republicii Moldova.

**Scopul** acestui proiect ţine de perfecționarea normelor existente în domeniul produselor petroliere întru limitarea fluctuațiilor excesive pe piața internă, fapt ce în virtutea deficienților cadrului concurențial și al celui regulator actual din sector, admit practicarea unor metode inechitabile de calculare și ajustare a prețurilor cu amănuntul la gazul lichefiat.

Modificătile și completările propuse schimbă în esență conceptul actualei Legi privind piața produselor petroliere în partea ce ține de stabilirea prețurilor de comercializare a gazului lichefiat și acordă atribuții suplimentare Agenției Naționale pentru Reglementare în Energetică (ANRE) în acest sens, prin instituirea unui mecanism de formare a prețurilor la gazul lichefiat bazat pe plafonarea prețurilor de comercializare cu amănuntul a acestuia, mecanism care deja a funcționat pe piața autohtonă a gazului lichefiat pînă la adoptarea prin Legea nr. 138 din 17.06.2016 a modificărilor şi completărilor la Legea nr. 461-XV din 30 iulie 2001 privind piaţa produselor petroliere.

Modificările introduse prin Legea nr. 138 din 17.06.2015 au exclus plafonarea preţurilor de comercializare cu amănuntul a gazului lichefiat. În acelaşi timp, a fost stipulat modul de stabilire a preţurilor de comercializare cu ridicata şi cu amănuntul a gazului lichefiat. Acestea au fost stabilite în baza preţurilor de achiziţie conform cotaţiilor la bursele petroliere regionale pentru preţul cu ridicata şi, în baza preţurilor de vânzare cu ridicata, pentru preţul cu amănuntul. De asemenea, în preţul final se includ impozitele la aceste produse, consumurile şi cheltuielile aferente activităţilor de import şi de comercializare cu ridicata şi cu amănuntul, în conformitate cu Standardele naţionale de contabilitate, precum şi aplicarea unei rate rezonabile de rentabilitate prevăzută în Metodologia formării şi aplicării preţurilor la produsele petroliere.

Modificările intervenite în rezultatul intrării în vigoare a Legii pentru modificarea Legii nr. 461-XV din 30 iulie 2001 privind piaţa produselor petroliere permit companiilor petroliere stabilirea unor preţuri nejustificate de comercializare cu amănuntul a gazului lichefiat pentru consumatori, fără ajustarea acestora la cotaţiile internaţionale, fapt ce va duce la necorelarea preţurilor de comercializare cu fluctuaţiile înregistrate la bursele internaţionale.

E de menționat că, urmare a aplicării principiilor de formare a prețurilor pentru gazul lichefiat introduse prin adoptarea Legii în cauză, prețul la gazul lichefiat s-a majorat în mediu cu 27 %.

**Condițiile ce au impus elaborarea actului.** Realitățile social-economice existente reprezintă condițiile de bază care au servit motiv de elaborare a prezentului proiect de Lege:

* Abordarea actuală de calculare a prețurilor la gazul lichefiat este una ineficientă , întrucît de jure are drept scop menținerea unui nivel just al prețurilor, care ar acoperi cheltuielile relevante precum şi o rată rezonabilă de rentabilitate . De facto, însă, în contextul carențelor cadrului concurențial, la momentul actual, aceasta permite majorarea neîntemeiată a prețurilor la gazul lichefiat, neasigurînd transparența privind cheltuielile incluse în formula de calcul;
* Necorelarea prețurilor de comercializare a gazului lichefiat la fluctuațiile prețurilor înregistrate la bursa internațională Argus International LPG, fapt ce în virtutea deficiențelor cadrului concurențial şi al celui regulator din sector, admit practicarea de către unele companii a unor metode inechitabile de calculare şi ajustare a prețurilor cu amănuntul;
* Fără a specifica prevederile de limitare a costurilor de comercializare a gazului lichefiat, face ca stabilirea mărimii costurilor și prețurilor de comercializare a gazului lichefiat să se afle în totalitate la discreția operatorilor de pe piață. Acest fapt permite companiilor petroliere stabilirea unor prețuri nejustificative de comercializare cu amănuntul a gazului lichefiat pentru consumatori.

**Principalele prevederi ale proiectului**

* În scopul evitării unor volatilități majore pe piața produselor petroliere se propune ca preţurile maxime de comercializare cu amănuntul a gazului lichefiat să se calculeze în baza cotațiilor Argus International LPG, dar şi a unei marje comerciale specifice, care ar include toate cheltuielile aferente comercializării produselor petroliere, şi nemijlocit rentabilitatea acestora (conform Metodologiei detaliate ANRE în baza normelor generale prescrise în Lege).

De menționat că, urmează a fi reglementată doar marja aferentă comercializării cu amănuntul, în timp ce comercializarea cu ridicata nu va fi reglementată în scopul încurajării acestor operațiuni în sensul diversificării pieței cu amănuntul.

* impact diminutiv asupra preţurilor de comercializare cu amănuntul a gazului lichefiat pe piaţa internă;
* corelarea prețurilor de comercializare cu amănuntul a gazului lichefiat cu situația stabilită la bursele internaționale;
* reducerea costurilor de import si comercializare cu amănuntul a gazului lichefiat prin stabilirea indicelui de sporire a eficiențeişi motivarea întreprinderilor din sector să-şi eficientizeze politica de cheltuieli.

E de menționat că, prin adoptarea proiectului Legii privind modificarea și completarea Legii nr. 461-XV din 30 iulie 2001 privind piaţa produselor petroliere nu va fi propus un mecanism nou de stabilire prețurilor de comercializare a gazului lichefiat, doar va fi restabilit mecanismul plafonării prețului de către ANRE care a fost în vigoare pînă la adoptarea Legii nr. 138 din 17.06.2016 cu privire la modificarea și completarea unor acte legislative.

**Locul actului în sistemul legislaţiei.** Avînd în vedere conţinutul prezentului proiect şi specificul de reglementare a relațiilor social-economice, acesta se încadrează în categoria actelor legislative organice.

**Efectul social-economic al proiectului.** După adoptarea proiectului, modificările conceptuale preconizate de aceste amendamente vor avea efecte imediate, atît asupra consumatorilor, cît şi a mediului de afaceri, prin limitarea practicilor abuzive la formarea prețurilor la gazele lichefiate, concomitent cu excluderea carențelor existente în mediul concurențial, toate acestea în perspectivă fiind orientate spre liberalizarea loială a pieței care se bazează exclusiv pe principiile economiei de piață.

Pornind de la cele expuse mai sus, precum şi întru limitarea fluctuațiilor excesive de comercializare cu amănuntul a gazului lichefiat pe piața internă, se propune adoptarea prezentului proiect de Lege.

**Viceprim-ministru,**

**ministrul economiei Octavian CALMÎC**